
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  17.09.2009

	Nr.
	  26/624


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra propunerii legislative pentru reînfiinţarea comunei Cintei, judeţul Arad, prin reorganizarea comunei Zărand, trimisă comisiei în vederea reexaminării şi depunerii unui nou raport, cu adresa nr. Pl.x288 din 9.09.2009.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      S U P L I M E N T A R
asupra propunerii legislative pentru reînfiinţarea comunei Cintei, judeţul Arad, prin reorganizarea comunei Zărand

În conformitate cu prevederile art.104 din Regulamentul Camerei Deputaţilor, republicat, în şedinţa Plenului Camerei Deputaţilor din ziua de marţi, 8 septembrie 2009 s-a hotărât retrimiterea propunerii legislative pentru reînfiinţarea comunei Cintei, judeţul Arad, prin reorganizarea comunei Zărand (Pl.x 288/2009), Comisiei pentru administraţie publică, amenajarea teritoriului şi echilibru ecologic în vederea reexaminării şi depunerii unui nou raport.


În data de 2 septembrie 2009 a fost întocmit şi predat un Raport de respingere a propunerii legislative.
La întocmirea prezentului raport suplimentar Comisia a avut în vedere:

· avizul favorabil al Consiliului Legislativ (nr.684/22.06.2009)
· avizul favorabil al Comisiei juridice, de disciplină şi imunităţi (nr.31/632/30.06.2009)

· avizul favorabil al Comisiei pentru buget, finanţe şi bănci (nr.22/388/9.09.2009)

· punctul de vedere negativ al Guvernului (nr.1822/17.07.2009)


Propunerea legislativă are ca obiect de reglementare reînfiinţarea comunei Cintei, judeţul Arad, prin reorganizarea comunei Zărand.

Comisia propune Plenului Camerei Deputaţilor menţinerea raportului iniţial de respingere a propunerii legislative din următoarele consideraţii: documentaţia anexată iniţiativei legislative nu conţine Planul cadastral pentru marcarea hotarelor administrativ-teritoriale şi a limitelor intravilanelor avizat de către Oficiul judeţean de cadastru şi publicitate imobiliară, iar acest Plan cadastral nu a fost supus referendumului local din data de 31 august 2008. 

De asemenea, nu sunt îndeplinite prevederile Legii nr.351/2001 privind aprobarea Planului de amenajare a teritoriului naţional – Secţiunea a IV –a – Reţeaua de localităţi, cu modificările şi completările ulterioare, referitoare la condiţiile minime privind numărul de locuitori (1500 de locuitori) necesar atât pentru comuna Cintei, propusă spre înfiinţare, cât şi pentru comuna Zărand. Astfel, potrivit datelor înscrise în fişele celor două comune, comuna Cintei are 1245 de locuitori, iar comuna Zărand are 1429 de locuitori. 
 
 Propunerea legislativă face parte din categoria legilor organice, conform art. 73, alin.(3), lit.o) din Constituţia României, republicată.
La lucrările comisiei au fost prezenţi 25 deputaţi, din totalul de 31 membri ai comisiei.
La dezbaterile care au avut loc în şedinţa comisiei din 16 septembrie 2009 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Jantea Dumitru - consilier, Ministerul Administraţiei şi Internelor.

Raportul suplimentar de respingere al comisiei a fost adoptat cu 23 voturi pentru, 1 vot împotrivă şi 1 abţinere.
Camera Deputaţilor este prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert, Roxana Feraru

